Vrou dood ná haaiaanval by PlettFoto bloot ter illustrasie. (Foto: NSRI) Die Nasionale Seereddingsinstituut (NSRI) het Sondag die liggaam van ŉ vrou uit die water naby Sentraalstrand by Plettenbergbaai gehaal nadat sy die oggend deur ŉ haai aangeval is en dit nie oorleef het nie. Strande in die gebied is intussen gesluit. Craig Lambinon, woordvoerder van die NSRI, sê die polisie en lede van die NSRI in Plettenbergbaai is kort voor 08:00 vanoggend na Sentraalstrand ontbied ná gerugte van ŉ haaiaanval. “ŉ Seereddingstuig is uitgestuur en kort daarna is die liggaam van ŉ vrou uit die water gehaal en na die strand geneem,” sê hy. Die vrou is vermoedelik 39 jaar oud en in Kaapstad woonagtig. Verdere besonderhede oor die vrou is nie bekend gemaak nie. Die liggaam is aan die polisie se forensiese patologiediens oorhandig en ŉ geregtelike doodsondersoek is van stapel gestuur. Die NSRI en die Bitou- plaaslike munisipaliteit het lede van die publiek gewaarsku om waaksaam te wees wanneer hulle aan die kus by Plettenbergbaai swem. Die munisipaliteit het reeds in Mei navorsing goedgekeur om haaie se gedragpatrone by Sentraalstrand te ondersoek. ŉ Haaikomitee is ook gestig om te bepaal hoe sulke voorvalle verhoed kan word. “In hierdie stadium lyk dit asof daar baie meer haai-aktiwiteit by ons strande is. Dit is baie ongewoon in vergelyking met vorige jare,” sê Lambinon. Die NSRI het sy meegevoel met die oorledene se geliefdes betuig.